Čo sa týka draftu do NHL, tam sa švédsky hokejový kolos nezastavuje. Aj v roku 2022 bolo do elitnej ligy vybraných úctyhodných 27 mladíkov. Ale v mužskom hokeji tri korunky už štyri veľké turnaje nezískali žiadnu medailu. Dostal sa hokej na severe Európy do krízy? "Nie je to výhovorka, ale aj na majstrovstvách sveta potrebujete aspoň časť svojich najlepších hráčov," vysvetľuje Anders Lundberg, generálny manažér všetkých švédskych národných tímov. Je až neuveriteľné, že švédsky hokej na rozdiel od všetkých ostatných európskych krajín nestratil počas pandémie hráčsku základňu. "Štát nám počas koronavírusu preplatil úplne všetko a dva milióny eur vyčlenil nato, aby sme nestratili členskú základňu," prezrádza Tibor Gregor, slovenský rodák, ktorý dlhodobo pracuje vo švédskom zväze ľadového hokeja. Dnes v pozícii administrátora súťaží. (zdroj foto a fotokoláže: iihf.com).
Bilancia áčka Slovenska proti Švédsku od roku 1993 na významných turnajoch (MS, ZOH). Šesť výhier, dve remízy a deväť prehier. Celkové skóre 40:46.
Švédsko má registrovaných 50 000 hráčov do dvadsať rokov. K tomu má 363 arén a 34 vonkajších ľadových plôch. Hovorí Anders Lundberg:
"My vo Švédsku nie sme spokojní nikdy. Sme však šťastní, že po pandémii máme ešte viac hráčov ako pred ňou. A to sa týka všetkých kategórii, čiže od šesť rokov až po mužský hokej. Sme radi, že sa zväčšuje naša členská základňa, ale túžime rásť ešte viac, a to sa týka hlavne ženského hokeja. Možno vás prekvapím, ale chceli by sme viac ľadových plôch. Nepotrebujeme nevyhnutne veľké arény, ale potrebujeme viac klzísk, pretože hlavne vo veľkých mestá sú ľadové plochy, ktoré kluby využívajú spolu s krasokorčuliarskymi oddielmi veľmi vyťažené. Trochu iné je to v malých mestách, kde má hokej viac priestoru. Nárast počtu klzísk je jeden z rozhodujúcich bodov, ktorý chceme riešiť preto, aby naša hra rástla a aby sme boli ešte lepší v hokejovom rozvoji."
Vo Švédsku je šport považovaný za národnú zábavu a približne polovica populácie sa aktívne zapája do športových aktivít. Postavenie hokeja medzi kolektívnymi športmi v krajine troch koruniek? Odpovedá Anders Lundberg:
"Číslom jedna je určite futbal a za ním nasleduje hokej. Tretia je hádzaná."
Reprezentácia do osemnásť rokov pôsobí dlhodobo v najvyššej svetovej skupine. Za posledných sedem rokov vyhrala dva tituly, jedno striebro a dva bronzy. Ozrejmuje Anders Lundberg:
"S touto kategóriou sme mimoriadne spokojní a nikdy sme v nej neboli lepší, ako sme v súčasnosti. Je to vidieť aj na počte draftovaných hráčov do NHL. Na aprílovom dorasteneckom šampionáte v Nemecku (prevažne ročník narodenia 2004) sme mali jeden z najsilnejších tímov za posledné roky a súčasná sila národného tímu do osemnásť rokov (prevažne ročník narodenia 2005) je taktiež veľmi vysoká. Na augustovom turnaji Hlinka-Gretzky Cup v Kanade sme skončili druhí a na budúcoročných MS vo Švajčiarsku chceme opäť získať medailu. Dobre to vyzerá aj s mladšími kategóriami, keďže v reprezentácii do sedemnásť a šestnásť rokov máme nové talenty. Na výsledky národného tímu do osemnásť rokov sa pozeráme ako na preteky Tour de France. Ak získame medailu, berieme to ako víťazstvo jednej etapy, ale dobre vieme, že to ešte neznamená vyhrať celé preteky. Je to iba úspešný krok na ceste. Celkovo som veľmi hrdý nato, aký systém práce vo Švédsku máme. V mládežníckych kategóriách sa nezameriavame na víťazstvá a trofeje, s tým, že je jasné, že hráči do zápasov nastupujú s cieľom vyhrať ho. Avšak dôraz kladieme na rozvoj hokejistov. To nás posúva na takú silnú pozíciu, na ktorej sme."
Reprezentácia do dvadsať rokov účinkuje dlhodobo v najvyššej svetovej skupine. V roku 2012 vyhrala titul, potom nasledovali dve striebra. V roku 2018 získal národný tím striebro a v rokoch 2020 a 2022 bronz. Uvádza Anders Lundberg:
"Teraz intenzíve riešime, ako udržať výkonnostný rozlet hráčov z reprezentácie do osemnásť rokov až do reprezentácie do dvadsať rokov, resp. do mužského národného tímu. V juniorskej kategórii máme medaily každý druhý rok, ale chceli by sme ich získať ešte častejšie, a tiež posunúť náš herný prejav na ešte vyššiu úroveň. Naším problémom je, a to sa určite týka aj Slovenska, že nemáme takú širokú hráčsku základňu, ako má Kanada a Spojené štáty americké. Pomerne často sa stáva, že naši najlepší hráči sú vo veku, kedy ešte môžu reprezentovať na MS 20, ale už sú pripravení hrať v NHL. To sa prihodilo naposledy s Lucasom Raymondom a Alexanderom Holtzom. Keď nám chýbajú títo top hráči, je to pre nás veľká strata, väčšia ako pre Kanadu a Ameriku. To nie je výhovorka, to je fakt."
V renkingu Medzinárodnej hokejovej federácie IIHF je Švédsko piate, pričom v roku 2018 bolo po majstrovstvách sveta v Dánsku na druhom mieste. Objasňuje Anders Lundberg:
"Dúfam, že horšie výsledky sú len výnimkou. Vyhrali sme titul v rokoch 2017 a 2018. Potom prišli nevydarené MS v Lotyšsku 2021, kde sme ani nepostúpili do štvrťfinále. Na olympiáde v Pekingu 2022 sme prehrali náročnú bitku o finále s Rusmi a potom sme nezvládli duel o tretie miesto so Slovenskom. V súčasnosti máme približne 70 hráčov, ktorí pravidelne nastupujú v Národnej hokejovej lige. Nato aby sme bojovali o najvyššie priečky na šampionátoch, potrebujeme našich najlepších hokejistov. Nehovorím, že potrebujeme všetkých, lebo máme veľa vynikajúcich hráčov aj v európskych súťažiach, no ak chceme zlato z MS či ZOH, potrebujeme špeciálne zručnosti, ktoré majú len tí najlepší borci. O tomto veľa diskutujeme a taktiež o tom, ako budovať národný tím, akým štýlom sa prezentovať, atď… My naháňame akoby dvoch zajacov naraz. Jednak sa neustále snažíme pracovať na našom rozvoji a zároveň chceme mať čo najlepšie výsledky, lebo postavenie v rebríčku IIHF je pre nás dôležité, a túžime byť číslom jeden na svete."
Za posledných päť rokov bolo na európske pomery draftovaných neuveriteľných 165 švédskych hráčov do Národnej hokejovej ligy. Vysvetľuje Anders Lundberg:
"S týmto sme veľmi spokojní. Čo sa týka draftu, sme od roku 2010 najúspešnejšia krajina v celej Európe. Sme šťastní, no neuspokojujeme sa, lebo stále máme veľa vecí, ktoré potrebujeme zlepšiť."
Metodický plán rozvoja mládeže na nasledujúce obdobie? Odpovedá Anders Lundberg:
"Naším zámerom je byť najlepší vo všetkých oblastiach a byť najsledovanejším športom vo Švédsku. Nato všetko potrebujeme mať úspech na medzinárodnom poli. To znamená získavať medaily zo všetkých veľkých turnajov. A byť najlepší, čo sa týka draftu do NHL, a v ňom mať ešte viac hráčov vybraných v prvom kole. Chceme byť inovatívnou krajinou, ktorá ide tak trochu svojou vlastnou hokejovou cestou. Napr. do dvanásť rokov hráme hokej na malom ihrisku, a nie na veľkom. A keď malé deti začínajú s hokejom, hrajú na malom ihrisku traja proti trom. Nemáme strach prinášať nové veci, ktoré sú lepšie na rozvoj detí. Vo zväze sa snažíme každý deň rozmýšľať nad tým, ako sa môžeme zlepšiť. Vieme o tom, že máme dobrý systém práce a nepotrebujeme v ňom robiť prevratné zmeny. Pre nás je dôležité robiť aspoň o jedno percento lepšie v každej jednej oblasti."
Aká je výška rozpočtu švédskej hokejovej asociácie? Fiškálny rok sa počíta vždy od 1. mája bežného roka do 30. apríla nasledujúceho roka. Posledný rozpočet (1.5.2021 – 30.4.2022) mal výšku 14 miliónov eur.
Koľko dostáva SIF od štátu (Švédska národná športová konfederácia)? Federácia dostáva v bežnej hospodárskej podpore ročne 2,5 až 3 milióny eur. Na zmiernenie dopadov pandémie vyčlenila švédska vláda na podporu športu v rokoch 2020 a 2021 kolosálnych 349 miliónov eur a z tejto čiastky dostal hokejový zväz 61 miliónov eur. "To ale išlo všetkým ligám (najviac najvyššej SHL, ktorá mala najväčšie straty) a klubom. Zväz dostal z tejto sumy len malú čiastku. Boli sme však veľmi spokojní s tým, ako sa s nami štát vyrovnal. Preplatili nám skoro všetko, čo sme stratili počas pandémie na našich akciách a fanúšikoch. Ale bola to posledná pomoc, lebo dnes už vo Švédsku koronavírus nie je choroba", vysvetľuje Tibor Gregor. Národná športová konfederácia navyše vyčlenila v roku 2021 ešte 61 miliónov eur na podporu opätovného začiatku trénovania po COVIDE-19, aby jednotlivé asociácie nestratili športujúce deti. Tu SIF dostala ďalšie dva milióny eur.
Koľko zarobí ročne švédsky hokejový zväz z reklamných zmlúv? "Od sponzorov (niektoré kontrakty sú dlhodobé a iné krátkodobé) máme 5 – 6 miliónov eur. Usporadúvame niekoľko domácich turnajov, pričom najvýznamnejší je Euro Hockey Tour. Výška zisku z turnaja štyroch najlepších európskych štátov vždy závisí od toho, koľko sa nám podarí prilákať fanúšikov. S televíziou máme kontrakt na päť rokov (končí v roku 2023), pričom federácia dostáva od verejnoprávnej SVT každoročne dva milióny eur. Zvyšok príjmov tvoria administratívne poplatky a príjmy od IIHF za umiestnenie na svetových šampionátoch," prezrádza Tibor Gregor.
Koľko eur investuje SIF do mládeže? "Hokejový zväz neposiela klubom žiadne peniaze. Oddiely sa sami starajú o svoje ekonomické hospodárenie prostredníctvom poplatkov rodičov a sponzorov. Federácia však platí organizáciám tzv. education fee – čiže výchovné. To nastáva vtedy, keď sa hráč dostane z nižšej súťaže do väčšieho klubu. Na toto máme ročne vyčlenených sedem miliónov eur," doplňuje Tibor Gregor.
Postavenie vo svetovom hokeji? V treťom tisícročí organizovalo Švédsko samostatne majstrovstvá sveta v hokeji v roku 2002. Potom spolu s Fínskom v rokoch 2012 a 2013. V roku 2025 budú MS opäť v tejto severskej krajine. Spoluúčastníkom hlavného dejiska Štokholmu bude tentokrát dánske mesto Herning.
Funkcionári v štruktúrach IIHF? V komisii na súťaženie a koordináciu je predsedom Anders Larsson a expertom Johan Hemlin. V trénerskej komisii je Anders Lundberg. V komisii podujatí je Peter Forsberg. V komisii rozhodcov je Thomas Torsbrink. V komisii vrcholového mentorstva je Anders Wahlstrom. V komisii ženského hokeja je Johan Stark.